**O B R A Z L O Ž E NJ E**

**prijedloga Odluke o privremenoj zabrani izvođenja građevinskih radova na području Grada Zadra za 2023. godinu**

Člankom 132. Zakona o gradnji („Narodne novine“, broj 153/13, 20/17, 39/19, 125/19) propisano je da predstavničko tijelo jedinice lokalne samouprave po prethodno pribavljenom mišljenju turističke zajednice svog područja, može Odlukom za određene vrste građevina, na određenim područjima, odrediti razdoblje iduće kalendarske godine i vrijeme u kojem se **ne mogu izvoditi zemljani radovi i radovi na izgradnji konstrukcije građevine.**

Istim člankom, i to stavkom 2., regulirano je da se zabrana izvođenja građevinskih radova ne odnosi na građevine, odnosno radove za čije je građenje, odnosno izvođenje utvrđen interes Republike Hrvatske, da se isto ne odnosi ni na uklanjanje građevina na temelju rješenja građevinske inspekcije ili odluke drugog tijela državne vlasti te na građenje građevina, odnosno izvođenje radova u godini u kojoj je odluka stupila na snagu.

* **Napomene uz prijedlog nove Odluke o privremenoj zabrani izvođenja građevinskih radova**

Pripremljen je prijedlog nove Odluke o privremenoj zabrani izvođenja građevinskih radova na području Grada Zadra za 2023. godinu, na način da **razdoblje zabrane** (zabrana radova odnosi se na mjesece srpanj i kolovoz), **područje zabrane** (zabrana radova odnosi se na sva naselja na otocima koji administrativno pripadaju Gradu Zadru, dio naselja Petrčane na području od obalnog pojasa do državne ceste D306, dio naselja Kožino na području od obalnog pojasa do državne ceste D306, te dio naselja Zadar na području od obalnog pojasa do državne ceste D306, ulica Put Nina, Dr. Franje Tuđmana, Vlatka Mačeka, Braće Miroslava i Janka Perice i Gaženičke ceste (južno do Brodanovog jaza) i **vrsta radova** koji se privremeno zabranjuju (zabrana radova odnosi se samo na radove utvrđene zakonom, odnosno na zemljane radove i radove na izgradnji konstrukcije građevine**)** ostanu jednaki kao uOdluci o privremenoj zabrani izvođenja građevinskih radova na području Grada Zadra za 2022. godinu**.** Novina sujasno definirane **vrste građevina** na koje se zabrana radova odnosi, a one su građevine razvrstane u skupine, sukladno članku 4. Zakona o gradnji (NN 153/13, 20/17, 39/19 i 125/19).

Građevine na koje se zabrana radova iz članka 2. stavka 1. prijedloga Odluke odnosi su građevine razvrstane u skupine i to:

* **2.b skupina** – građevine za koje se utvrđuju posebni uvjeti, a ne provodi postupak donošenja rješenja o prihvatljivosti zahvata za okoliš, odnosno postupka ocjene o potrebi procjene utjecaja na okoliš i/ili ocjene prihvatljivosti zahvata za ekološku mrežu (odnosi se na građevine veće od 400 m2 bruto površine /npr. stambene zgrade, poslovne zgrade, stambeno poslovne zgrade i sl.);
* **3.a skupina** – građevine za koje se ne utvrđuju posebni uvjeti ( odnosi se na pomoćne građevine u svrhu osnovne zgrade /npr. garaže, kotlovnice i sl. koje su na istoj građ. čest. kao osnovna zgrada);
* **3.b skupina** – zgrade stambene namjene čija građevinska (bruto) površina ne prelazi 400 m2 i zgrade poljoprivredne namjene čija građevinska (bruto) površina ne prelazi 600 m2, za koje se ne utvrđuju posebni uvjeti (npr. obiteljske kuće ili male stambene zgrade sa 2 ili više stanova).

Također se predlaže da **izuzeci** od privremene zabrane definirani u članku 5. prijedloga ove Odluke, budu svi oni propisani člankom 132. st. 2. Zakona o gradnji, odnosno građevine, odnosno radove za čije je građenje, odnosno izvođenje utvrđen interes Republike Hrvatske, na uklanjanje građevina na temelju rješenja građevinske inspekcije ili odluke drugog tijela državne vlasti, i građenje građevina, odnosno izvođenje radova u godini u kojoj je odluka stupila na snagu.

Izuzeci koji su bili propisani u Odluci o privremenoj zabrani izvođenja građevinskih radova na području Grada Zadra za 2022. godinu iz članka 5. točke 4., 5., i 6., nisu u prijedlogu ove Odluke, budući se isti mogu podvesti, odnosno pravno tumačiti, pod izuzetke iz točke 1. i 2. predložene Odluke, jer se odnose na radove od interesa za Republiku Hrvatsku, odnosno hitne i nužne radove sukladno odluci drugog tijela državne vlasti.

Nadzor nad provedbom ove Odluke propisan je u članku 6. prijedloga Odluke, a provodi ga Komunalno redarstvo grada Zadra, sukladno članku 49. i 58. Zakona o građevinskoj inspekciji (NN 153/13 i 115/18).

Temeljem članka 11. Zakona o pravu na pristup informacijama *(NN br. 25/13, 85/15 i 69/22)* u cilju upoznavanja javnosti s nacrtom prijedloga Odluke o privremenoj zabrani izvođenja građevinskih radova na području Grada Zadra za 2023., pribavljanja mišljenja, primjedbi i prijedloga javnosti, te u konačnici donošenja što kvalitetnijeg dokumenta, predlaže se za nacrt predmetne Odluke provesti javno savjetovanje.

**Rok za očitovanje zainteresirane javnosti je zaključno s danom**

**3. studenog 2022. godine**

Mišljenja, primjedbe, prijedlozi mogu se dostaviti putem *Obrasca sudjelovanja javnosti* ili direktno na adresu e-pošte:

gospodarstvo1@grad-zadar.hr

 **v.d. PROČELNIKA**

 **Mate Pinčić, dipl.oec.**